S-602/2009

Mál þetta, sem þingfest var 16. desember sl. og dómtekið samdægurs, er höfðað með ákæru lögreglustjórans á Selfossi dagsettri 15. nóvember 2009 á hendur N-x-x B-x-x, kt. 000000-0000, Baldursgötu 34, Reykjavík,

„ fyrir líkamsárás

með því að hafa, aðfaranótt sunudagsins 1. mars 2009 í anddyri Hótels Arkar í Hveragerði, veist að U-kvk-þgf B-kvk-þgf S-kvk-þgf, kt. 000000-0000 og slegið hana föstu hnefahöggi í andlitið þannig að hún féll við, með þeim afleiðingum að U-kvk-nf hlaut sár á vör og í munnholi, mar og bólgu á vör, los kom á tvær framtennur, kyngingarörðugleika og verk í kjálka.

Telst brot þetta varða við 1. mgr. 217. gr. almennra hegningarlaga nr. 19,1940, sbr. 10. gr. laga nr. 20,1981.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði kom fyrir dóminn við þingfestingu málsins og játaði brot sitt fyrir dóminum. Er játning hans í samræmi við önnur gögn málsins og verður hann sakfelldur fyrir brot sitt en það er í ákæru rétt fært til refsiákvæða. Ákærði hefur með háttsemi sinni unnið sér til refsingar. Farið var með málið samkvæmt ákvæðum 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða, sem óskaði ekki eftir skipun verjanda, hafði verið gefinn kostur á að tjá sig um lagaatriði og ákvörðun viðurlaga. Með ákærða mætti í réttinn túlkur. Á eftirlitsmyndavél má sjá að ákærði slær brotaþola í anddyri hússins algjörlega að tilefnislausu og fyrirvaralaust þar sem brotaþoli kemur út úr forstofu hússins.

Í vottorði M-kk-ef K-kk-ef læknis, dagsettu 23. júlí 2009, kemur fram að brotaþoli sé með stokkbólgna efri vör hægra megin og lítið sár rétt ofan við vörina miðlægt, sem hafi verið saumað, og blóðstorka yfir. Hún sé með sár og blæðingu í kringum hægri framtönn og næstu tönn við hliðina. Virðist hægri framtönn aðeins hafa gengið inn á við miðað við vinstri framtönn Ekki áberandi los. Eins sé hún aðeins aum yfir kjálkalið, meira hægra megin en ekki áberandi þreifieymsli yfir beinhlutum. Einnig kvarti hún um óþægindi í hálsi og að vont sé að kyngja. Í greiningu segir: Opið sár á vör og munnholi. Mar og bólga í vör. Los á tveimur framtönnum hægra megin. Kyngingarörðugleikar og verkur í kjálka.

Ákærði hefur með háttsemi sinni unnið sér til refsingar.

Samkvæmt sakavottorði, sem liggur frammi í málinu, hefur ákærða ekki verið gerð refsing áður.

Með vísan til þess sem að ofan greinir þykir refsing ákærða hæfilega ákveðin fangelsi í einn mánuð. Með vísan til skýlausrar játningar ákærða og þess að honum hefur ekki verið gerð refsing áður, þykir rétt að skilorðsbinda refsinguna eins og í dómsorði greinir.

Samkvæmt yfirliti yfir sakarkostnað er hann 101.496 krónur vegna verjanda á rannsóknarstigi og túlks og læknisvottorðs. Samkvæmt a- og e-lið 3. mgr. 6. greinar Mannréttindasáttmála Evrópu á kærður maður rétt á málsmeðferð á því máli sem hann skilur, sér að kostnaðarlausu. Verður ákærði því einungis dæmdur til að greiða 85.449 krónur í sakarkostnað.

J-kvk-nf G-kvk-nf fulltrúi sótti mál þetta af hálfu ákæruvaldsins.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, N-x-x B-x-x, sæti fangelsi í einn mánuð en fresta skal fullnustu refsingarinnar og hún niður falla að liðnum tveimur árum frá birtingu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði greiði sakarkostnað, samtals 85.449 krónur.

Á-kvk-nf G-kvk-nf.